《次韵孔处度李荣期同游汝阳城西等慈寺溪堂》
宋代·释道潜

汝阳介崧洛，郡邑古且幽。出郭才数里，招提据清流。

千章郁古木，中有百尺楼。循梯到朱栏，眼接万象游。

二豪俱才华，笔力胜九牛。佳辰同览眺，高怀肯悲秋。

轩渠发笑语，辽乱惊凫鸥。平生读书要，取用不假钩。

想当援毫初，应手如见投。挹子明月光，泠然洗吾眸。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。